《郑敬常求题画像因用同姓八事赞之》
元代·凌云翰

清白传家古所难，门名通德又开端。履声未近星辰听，早带还经岁月看。

五色云中知姓氏，七株松下具衣冠。毂推驿置非无意，谷口先须赋考槃。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。